VALSTYBINĖS MOKESČIŲ INSPEKCIJOS
PRIE LIETUVOS RESPUBLIKOS FINANSŲ MINISTERIJOS
VIRŠININKAS

ĮSAKYMAS

DĖL VALSTYBINĖS MOKESČIŲ INSPEKCIJOS PRIE LIETUVOS RESPUBLIKOS FINANSŲ MINISTERIJOS VIRŠININKO 2019 M. GEGUŽĖS 10 D. ĮSAKYMO

NR. VA-39 „DĖL PINIGŲ PRIĖMIMO IR PINIGŲ IŠMOKĖJIMO KVITŲ NAUDOJIMO, IŠRAŠYMO IR APSKAITOS TAISYKLIŲ IR BILIETŲ NAUDOJIMO IR APSKAITOS TAISYKLIŲ PATVIRTINIMO“ PAKEITIMO

2025 m. kovo 24 d. Nr. VA-22

Vilnius

1. Pakeičiu Pinigų priėmimo ir pinigų išmokėjimo kvitų naudojimo, išrašymo ir apskaitos taisykles, patvirtintas Valstybinės mokesčių inspekcijos prie Lietuvos Respublikos finansų ministerijos viršininko 2019 m. gegužės 10 d. įsakymu Nr. VA-39 „Dėl Pinigų priėmimo ir pinigų išmokėjimo kvitų naudojimo, išrašymo ir apskaitos taisyklių ir Bilietų naudojimo ir apskaitos taisyklių patvirtinimo“:

1.1. Pakeičiu 1 punktą ir jį išdėstau taip:

„1. Pinigų priėmimo ir pinigų išmokėjimo kvitų naudojimo, išrašymo ir apskaitos taisyklės (toliau – taisyklės) reglamentuoja pinigų priėmimo kvito ir pinigų išmokėjimo kvito (toliau kartu – kvitas arba kvitai) naudojimo, parengimo ir apskaitos ypatumus.“

1.2. Pakeičiu 6 punktą ir jį išdėstau taip:

„6. Kvite turi būti nurodyta:

6.1. dokumento pavadinimas;

6.2. ūkio subjekto, išrašiusio (parengusio) kvitą, pavadinimas ar individualią veiklą vykdančio asmens vardas, pavardė;

6.3. ūkio subjekto, išrašiusio (parengusio) kvitą, kodas, kai kvitą išrašo (parengia) juridinis asmuo, arba individualios veiklos pažymos ar verslo liudijimo numeris, kai kvitą išrašo (parengia) fizinis asmuo, vykdantis veiklą;

6.4. kvito parengimo data;

6.5. parduodamų ar perkamų prekių (paslaugų) pavadinimai, kiekiai, matavimo vienetai, vieneto kaina. Šie duomenys nenurodomi, kai prekių (paslaugų) pardavėjas pardavimo operaciją įformina sąskaita faktūra, pridėtinės vertės mokesčio sąskaita faktūra, draudimo liudijimu (polisu) arba kitu teisės aktuose nurodytu apskaitos dokumentu, kuriame šie duomenys jau yra, bei kai už numatomas įsigyti prekes ar paslaugas priimamos išankstinės (avansinės) įmokos. Tokiu atveju kvite nurodomas pardavimo dokumento pavadinimas, serija ir numeris;

6.6. bendra mokėtina suma už vienu metu parduodamas ar įsigyjamas prekes (paslaugas);

6.7. apvalinimo suma (skirtumas tarp bendros mokėtinos sumos iki apvalinimo ir bendros mokėtinos sumos, pritaikius apvalinimą), apskaičiuota taikant Lietuvos Respublikos atsiskaitymų grynaisiais pinigais sumų apvalinimo įstatymą;

6.8. bendra sumokėta (išmokėta), pritaikius apvalinimą, suma eurais žodžiu bei centai skaičiais ir visa suma skaičiais;

6.9. kvitą parengusio prekių (paslaugų) pardavėjo ar supirkėjo (paslaugų gavėjo) parašas, vardas arba pirmoji vardo raidė ir pavardė;

6.10. pirkėjo (įskaitant išankstines (avansines) įmokas, nario mokestį ar įnašą sumokėjusį asmenį) parašas, vardas, pavardė;

6.11. prekes pristačiusio ar paslaugas suteikusio asmens parašas, vardas ir pavardė.“

1.3. Papildau 15 punktu:

„15. Ūkio subjektai, kaip duomenų valdytojai, kvituose nurodytus asmens duomenis tvarko, siekdami finansinės apskaitos vykdymą reglamentuojančių teisės aktų nustatyta tvarka fiksuoti taisyklių 4 punkte nurodytų ūkinių operacijų šalis (fizinius asmenis) ir tarp jų įvykusių ūkinių operacijų turinį, vadovaudamiesi 2016 m. balandžio 27 d. Europos Parlamento ir Tarybos reglamentu (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) ir kitais teisės aktais, reglamentuojančiais duomenų tvarkymą ir finansinės apskaitos vykdymą.“

1.4. Pripažįstu netekusiais galios 1 ir 2 priedus.

2. Nustatau, kad šis įsakymas įsigalioja 2025 m. gegužės 1 d.

Viršininkė	Edita Janušienė